Juozo Tūbelio vila

**Juozo Tūbelio vila** – buvęs gyvenamosios paskirties pastatas Kauno mieste, stovintis Žaliakalnyje, Dainavos gatvės pradžioje, vaizdingame šlaite netoli Kauko laiptų. Žemiau namo, pašlaitėje, į kalną kyla Žemaičių gatvė. Pastatą užima ir veiklą vykdo Kauno dailės gimnazija.

1933 m. statybos vila, kurią suprojektavo architektas Feliksas Vizbaras, iki pirmosios Sovietų okupacijos 1940 m. priklausė ilgamečio Lietuvos ministro pirmininko Juozo Tūbelio (1882–1939) šeimai. Privati rezidencija iškilusi Žaliakalnio šlaituose, viršutinėje terasoje, su išskirtiniu vaizdu į žemiau plytintį miestą. Tai vienas žymiausių tarpukario Kauno modernizmo architektūros statinių. Įtrauktas į Europos paveldo ženklo sąrašą, kuriam priklauso 44 Kauno architektūros objektai.

## Istorija

Vietos paieška, vilos projekto užsakymu, statyba, įrengimu rūpinosi Jadvyga Tūbelienė (1891–1988). Sutuoktinis buvo paniręs į valstybinio darbo reikalus, todėl į statybos rūpesčius nesikišo. Namo šeimininkai buvo susiję su prezidentu Antanu Smetona ir jo šeima draugystės bei giminystės ryšiais. J. Tūbelienė buvo aktyvi visuomenininkė, Sofijos Smetonienės sesuo. Be draugų, giminių, viloje lankėsi Kauno šviesuoliai, užsienio diplomatai, įvairių valstybių veikėjai – virė aktyvus visuomeninis ir politinis gyvenimas.

1940 m. birželį šiuos namus palikusi ir juos paradusi J. Tūbelienė su dukra Marija pasitraukė į Vakarus. Per Antrąjį pasaulinį karą, 1941–1944 m. viloje gyveno nacistinės Vokietijos politinis veikėjas, Lietuvos generalinės srities generalinis komisaras Teodoras Adrianas von Rentelnas. Be šeimininkų likęs namas dar 1946 m. atiteko dailės mokyklai. Mokymo įstaigą didelių pastangų dėka nuo pradžių kūrė dailininkas Česlovas Kontrimas. Jis sugebėjo įkelti mokyklą į vieną iš moderniausių prieškario Kauno namų. Patogioje vietoje stovintis funkcionalus, racionalių formų statinys ir išskirtinė aplinka puikiai derėjo su humanitariniu vaikų ugdymu. Kartu buvo mokoma bendrojo lavinimo ir dailės disciplinų. Tuo metu tai buvo pirmoji tokio profilio vidurinė mokykla Lietuvoje.

## Architektūra

Architektui F. Vizbarui rengiant projektą teko atsižvelgti į daugelį J. Tūbelienės norų. Jis planavo ant namo stogo iškelti gana aukštą bokštą, tačiau užsakovė pasiūlė vietoje jo apsiriboti mažiau į akis krintančia detale – nedidele atvira aikštele, iš kurios atsivertų Kauno senamiesčio panorama. Buvo suprojektuoti devyni erdvūs kambariai, po namu – didelis rūsys. Pirmame aukšte buvo įrengtas erdvus valgomasis, kuriame dažnai buvo pilna svečių. Aukštą visuomeninę padėtį užėmusių savininkų statusą atspindėjo prabangiai įrengtas interjeras su porceliano dirbiniais, baldais ir šviestuvais.

Vila funkcionalizmo stilistikos, dviejų aukštų su pusrūsiu ir daliniu trečiu aukštu, su išreikštu kampiniu rizalitu. Pastatas asimetriško tūrio, pakankamai laisvos kompozicijos. Virš namo iškelti atikai pridengia dvišlaitį stogą ir viršutinę apžvalgos aikštelę. Dar viena apžvalginė terasa įrengta ant pusapskritės vieno aukšto iškyšos su lenktomis langų angomis. Šviesaus tinko fasadų plokštumos pagyvintos tamsiais karnizais ir langų apvadais. Pašlaitėje stovinčio namo stabilumą užtikrina betoninė laužyta atraminė sienutė.

2001 m. ant pastato sienos įrengta memorialinė lenta su J. Tūbelio bareljefu (aut. Česlovas Pečiukas). 2022 m., įgyvendinant Lietuvos dailininkų sąjungos Kauno skyriaus projektą „100 Kauno atvaizdų“, sieną papuošė J. Tūbelio atvaizdas (dail. Gintautas Vaicys).

## Šaltiniai

## Nuorodos

* 17. Juozo ir Jadvygos Tūbelių namai